ET Euroopa Liidu Teataja L 187/9

EUROOPA KESKPANGA OTSUS,

21. juuni 2013,

millega kehtestatakse meetmed Euroopa Keskpanga akumuleeritud omakapitali sissemaksmiseks ja riikide keskpankade ülekantud välisvaluutareservidega samaväärsete nõuete korrigeerimiseks

(EKP/2013/15)

(2013/357/EL)

EUROOPA KESKPANGA NÕUKOGU,

võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artiklit 30,

ning arvestades järgmist:

(1) võttes arvesse Horvaatia ühinemist Euroopa Liiduga ja selle riigi keskpanga (RKP) Hrvatska narodna banka ühinemist Euroopa Keskpankade Süsteemiga (EKPS) 1. juulil 2013, sätestab 21. juuni 2013. aasta otsus EKP/2013/17 riikide keskpankade protsentuaalsete osade kohta Euroopa Keskpanga kapitali märkimise aluses (1) Euroopa Keskpanga (EKP) kapitali märkimise aluse suurendamise kooskõlas EKPSi põhikirja artikliga 29.3 ja kehtestab igale RKP-le alates 1. juulist 2013 uued osakaalud kapitali märkimise suurendatud aluses (edaspidi „osakaalud kapitali märkimises”).

(2) Kapitali märkimise osakaalu korrigeerimine ja sellest tulenevad muutused RKPde poolt märgitud EKP kapitali osades tingivad EKP poolt põhikirja artikli 30.3 alusel euro kasutusele võtnud liikmesriikide keskpankade (edaspidi „euroala RKPd”) krediteeritud nõuete korrigeerimise euroala RKPde poolt EKP välisvaluutareservi tehtud sissemakse ulatuses (edaspidi „nõuded”). Need euroala RKPd, kelle nõuded suurenevad seoses kapitali märkimise aluse suurenemisega 1. juulil 2013, peaksid seega tegema EKP-le hüvitava ülekande ja EKP peaks tegema hüvitava ülekande nendele osalevatele RKPdele, kelle nõuded kapitali märkimise aluse laienemise tõttu vähenevad.

(3) Alates 1. juulist 2013 on selle välisvaluutareservide summa piiriks, mille võib EKP-le üle kanda, 57 951 042 976,26 eurot.

(4) Kooskõlas EKPSi põhikirja aluseks olevate õigluse, võrdse kohtlemise ja õigusliku ootuse kaitse üldpõhimõtetega peaksid ka need euroala RKPd, kelle suhteline osa EKP akumuleeritud omakapitali väärtuses suureneb eespool osutatud korrigeerimise tõttu, tegema hüvitava ülekande euroala RKPdele, kelle suhteline osa väheneb.

(5) Iga euroala RKP vastavad osakaalud kapitali märkimises kuni 30. juunini 2013 ja alates 1. juulist 2013 tuleks väljendada protsendina kõikide euroala RKPde poolt EKP kogukapitali märkimisest; selle eesmärk on arvutada iga euroala RKP osa korrigeerimine EKP akumuleeritud omakapitali väärtusest.

(6) Seetõttu tuleb vastu võtta uus EKP otsus, mis tunnistab kehtetuks 12. detsembri 2008. aasta otsuse EKP/2008/27, millega kehtestatakse meetmed Euroopa Keskpanga akumuleeritud omakapitali sissemaksmiseks ja riikide keskpankade ülekantud välisvaluutareservidega samaväärsete nõuete korrigeerimiseks, (2)

ON VASTU VÕTNUD KÄESOLEVA OTSUSE:

Artikkel 1

Mõisted

Käesolevas otsuses kasutatakse järgmisi mõisteid:

a) „akumuleeritud omakapitali väärtus”– kõik EKP reservid, ümberhindamise kontod ja reservidega samaväärsed eraldised vastavalt EKP arvestusele 30. juunil 2013, pluss või miinus EKP akumuleeritud netokasum või -kahjum alates 1. jaanuarist 2013 kuni 30. juunini 2013. EKP reservid ja reservidega samaväärsed eraldised hõlmavad, piiramata akumuleeritud omakapitali väärtuse üldist olemust, üldist reservfondi ja reservidega samaväärseid eraldisi välisvaluuta kursi, intressimäära ja kullahinna riski katmiseks;

b) „ülekande kuupäev”– 12. juuli 2013;

c) „EKP tulu euro pangatähtedelt”– tähendus kattub mõistega „EKP tulu ringluses olevatelt euro pangatähtedelt” Euroopa Keskpanga 25. novembri 2010. aasta otsuse EKP/2010/24 (ringluses olevatelt euro pangatähtedelt ja väärtpaberituruprogrammi raames ostetud väärtpaberitelt Euroopa Keskpangale koguneva tulu vahepealse jaotamise kohta) (3) artikli 1 punktis c;

d) „EKP tulu SMP väärtpaberitelt”– tähendus kattub mõistega „EKP tulu SMP väärtpaberitelt” otsuse EKP/2010/24 artikli 1 punktis d;

Artikkel 2

Sissemakse EKP reservi ja eraldised

1. Kui euroala RKP osa akumuleeritud omakapitali väärtuses suureneb seoses tema osakaalu suurenemisega kapitali märkimises 1. juulil 2013, peab see RKP ülekande kuupäeval EKP-le üle kandma lõike 3 alusel määratletud summa.

2. Kui euroala RKP osa akumuleeritud omakapitali väärtuses väheneb seoses tema osakaalu vähenemisega kapitali märkimises 1. juulil 2013, saab see RKP ülekande kuupäeval EKP-lt lõike 3 alusel määratletud summa.

3. 12. juulil 2013 peab EKP arvutama ja kinnitama igale euroala RKP-le summa, mille see RKP peab lõike 1 kohaldamise korral üle kandma, või summa, mille RKP peab lõike 2 kohaldamise korral EKP-lt saama. Iga ülekantav või saadav summa arvutatakse, korrutades akumuleeritud omakapitali väärtuse iga osaleva RKP 30. juuni 2013 ja 1. juuli 2013 kapitali märkimise osakaalu absoluutvahega ning jagades tulemuse 100ga; tulemus ümardatakse.

4. Iga lõikes 3 kirjeldatud summa maksmise tähtaeg on 1. juulil 2013, kuid ülekanne tehakse ülekande kuupäeval.

5. Ülekande kuupäeval peavad euroala RKPd ja EKP, kes peavad lõike 1 või lõike 2 alusel summa üle kandma, eraldi üle kandma ka intressi, mis kogunes perioodil alates 1. juulist 2013 kuni ülekande kuupäevani euroala RKPde ja EKP makstavatelt vastavatelt summadelt. Selle intressi ülekandjad ja saajad on nende summade ülekandjad ja saajad, millelt intress koguneb.

6. Kui akumuleeritud omakapitali väärtus on nullist väiksem, tuleb lõike 3 ja lõike 5 alusel üle kantavad või saadavad summad arveldada vastupidises suunas lõikes 3 ja lõikes 5 kirjeldatule.

Artikkel 3

Ülekantud välisvaluutareserviga samaväärsete nõuete korrigeerimine

1. Euroala RKPde nõuded korrigeeritakse 1. juulil 2013 vastavalt nende kapitali märkimise osakaalude korrigeerimisele. Euroala RKPde nõuete väärtus alates 1. juulist 2013 on osutatud käesoleva otsuse lisas oleva tabeli kolmandas veerus.

2. Käesoleva sätte alusel ja ilma täiendavate formaalsuste või toiminguteta loetakse, et iga euroala RKP on üle kandnud või saanud 1. juulil 2013 nõude absoluutväärtuse (eurodes), mis on osutatud tema nime kõrval käesoleva otsuse lisas oleva tabeli neljandas veerus, kusjuures „–” osutab nõudele, mille RKP peab üle kandma EKP-le, ja „+” nõudele, mille EKP peab üle kandma RKP-le.

3. 1. juulil 2013 kannab iga euroala RKP üle või saab käesoleva otsuse lisas oleva tabeli neljandas veerus tema nime kõrval osutatud summa absoluutväärtuse (eurodes), kusjuures „+” osutab summale, mille euroala RKP peab üle kandma EKP-le, ja „–“ summale, mille EKP peab üle kandma euroala RKP-le.

Artikkel 4

Seonduvad finantsküsimused

1. Erandina 25. novembri 2010. aasta otsuse EKP/2010/23 (eurot rahaühikuna kasutavate liikmesriikide keskpankade emissioonitulu jaotuse kohta) (4) artikli 2 lõike 1 kolmandast lõigust tuleb eurosüsteemisisesed ringluses olevate euro pangatähtede saldod ajavahemikul alates 1. juulist 2013 kuni 30. juulini 2013 arvutada kapitali märkimise alusel, mida kohaldatakse alates 1. juulist 2013 euro pangatähtedele, mis on ringluses alates 28. juunist 2013. Ajavahemikul 1. juulist 2013 kuni 31. detsembrini 2013 kirjendatakse hüvitussummad ja neid tasakaalustavad raamatupidamiskanded otsuse EKP/2010/23 artikli 4 lõike 5 kohaselt iga RKP raamatupidamises väärtuspäevaga 1. juuli 2013.

2. Ajavahemikul 1. jaanuarist 2013 kuni 30. juunini 2013 määratakse ja jaotatakse euroala RKP emissioonitulu 30. juunil 2013 kehtivate kapitali märkimise osakaalude alusel.

3. EKP puhaskasum või -kahjum 2013. majandusaasta eest määratakse kooskõlas 1. juulil 2013 kohaldatavate osakaaludega kapitali märkimise aluses.

4. Vahepealne tulu euro pangatähtedelt ja/või EKP tulu seoses väärtpaberituruprogrammiga (SMP) aastal 2013 määratakse 1. juulil 2013 kehtivate kapitali märkimise osakaalude alusel.

5. Juhul kui EKP jääb majandusaastal 2013 kahjumisse, arvestab EKP kahjumi tasa järgmisega:

a) EKP üldreservfondist saadud vahendid;

b) RKPde emissioonitulu ajavahemikul 1. juulist 2013 kuni 31. detsembrini 2013, EKP nõukogu otsuse alusel kooskõlas EKPSi põhikirja artikliga 33;

c) RKPde emissioonitulu ajavahemikul 1. jaanuarist 2013 kuni 30. juunini 2013, EKP nõukogu otsuse alusel kooskõlas EKPSi põhikirja artikliga 33;

6. Kui RKPde kogutud emissioonitulu ajavahemikul 1. jaanuarist 2013 kuni 30. juunini 2013 tuleb aasta kahjumi katmiseks üle kanda EKP-le, tehakse hüvitusmaksed lisaks artiklites 2 ja 3 kirjeldatud maksetele. Iga euroala RKP, kelle osakaal kapitali märkimises 1. juulil 2013 suureneb, teeb vastava makse EKP-le ja EKP teeb vastava makse igale euroala RKP-le, kelle osakaal kapitali märkimises 1. juulil 2013 väheneb. Hüvitusmaksete summa arvutatakse järgmiselt: ajavahemikul 1. jaanuarist 2013 kuni 30. juunini 2013 EKP-le kahjumi katmiseks üle kantud kogu emissioonitulu korrutatakse absoluutvahega euroala RKP 30. juunil 2013 kehtiva kapitali märkimise osakaalu ja 1. juulil 2013 kehtiva kapitali märkimise osakaalu vahel ning tulemus jagatakse 100ga. RKPde emissioonituluga seotud hüvitusmaksetelt koguneb intress alates 1. jaanuarist 2014 kuni nende maksete tegemise kuupäevani.

7. Täiendavad hüvitusmaksed, mis on seotud lõikes 6 kirjeldatud RKPde emissioonituluga, samuti neilt kogunenud intress, makstakse teisel tööpäeval pärast EKP nõukogu teist koosolekut veebruaris 2014.

Artikkel 5

Üldsätted

1. Artikli 2 lõike 5 ja artikli 4 lõike 6 alusel kogunevat intressi arvutatakse iga päeva kohta, kasutades tegelikku 360päevast arvutamise meetodit, kusjuures intressimäär võrdub eurosüsteemi poolt viimases põhilises refinantseerimisoperatsioonis kasutatud intressi piirmääraga.

2. Kõik ülekanded artikli 2 lõigete 1, 2 ja 5, artikli 3 lõike 3 ja artikli 4 lõigete 6 ja 7 alusel tehakse ükshaaval TARGET2 kaudu.

3. EKP ja euroala RKPd on kohustatud tegema kõik lõikes 2 osutatud ülekanded ja andma õigel ajal vajalikud juhised nende ülekannete kohaseks tegemiseks.

Artikkel 6

Jõustumine ja kehtetuks tunnistamine

1. Käesolev otsus jõustub 1. juulil 2013.

2. Otsus EKP/2008/27 on kehtetu alates 1. juulist 2013.

3. Viiteid otsusele EKP/2008/27 käsitatakse viidetena käesolevale otsusele.

Frankfurt Maini ääres, 21. juuni 2013 EKP president Mario DRAGHI

(1) Vt käesoleva Euroopa Liidu Teataja lk 15.

(2) ELT L 21, 24.1.2009, lk 77.

(3) ELT L 6, 11.1.2011, lk 35.

(4) ELT L 35, 9.2.2011, lk 17.